
R A P O R T     S U P L I M E N T A R    COMUN    
asupra propunerii legislative pentru completarea art.33 din 
Legea nr.46/2008 – Codul Silvic
În conformitate cu prevederile art.70 din Regulamentul Camerei Deputaţilor, republicat, Plenul Camerei Deputaţilor a hotărât, în şedinţa din 12 martie 2013, retrimiterea propunererii legislative pentru completarea art.33 din Legea nr.46/2008 – Codul Silvic Comisiei pentru mediu şi echilibru ecologic şi Comisiei pentru agricultură, silvicultură, industrie alimentară şi servicii specifice cu adresa nr.Plx. 877/2010 din 12 martie 2013, în vederea reexaminării şi depunerii unui nou raport.

     Conform dispoziţiilor art.75 din Constituţia României, republicată şi ale art. 92 alin.(9) din Regulamentul Camerei Deputaţilor, republicat, Camera Deputaţilor este Cameră decizională. 

La întocmirea prezentului raport suplimentar, Comisiile au avut în vedere:
          - avizul favorabil al Consiliului Legislativ (Nr.1142/22.09.2010) ;
         - avizul negativ al Comisiei pentru buget,finanţe şi bănci (Nr.760/             16.02.2011);
         - punctul de vedere negativ al Guvernului (Nr.2958/26.11.2010).

Senatul a respins propunerea legislativă în şedinţa din 15 decembrie 2010. 
 Propunerea legislativă are ca obiect completarea cu o nouă literă, lit.i), a art.33 alin.(3) din Legea nr.46/2008 - Codul silvic, cu modificările şi completările ulterioare, în sensul că din fondul de conservare şi regenerare a pădurilor se vor finanţa şi cheltuielile necesare gestionării pădurilor care îndeplinesc funcţii speciale de protecţie şi în care nu este permisă reglementarea procesului de producţie lemnoasă - păduri supuse regimului de ocrotire integrală şi conservare specială;
   
În conformitate cu prevederile art. 61 şi art.63 din Regulamentul Camerei Deputaţilor, republicat, Comisia pentru mediu şi echilibru ecologic a examinat propunerea legislativă  sus menţionată, în şedinţa din 2 aprilie 2014, iar Comisia pentru agricultură, silvicultură, industrie alimentară şi servicii specifice în şedinţa din 05.05.2014.
Din numărul total de 21 membri ai Comisiei pentru mediu şi echilibru ecologic au participat la dezbateri 20 deputaţi.
Din numărul total de 38 membri ai Comisiei pentru agricultură, silvicultură, industrie alimentară şi servicii specifice au participat la dezbateri 36 deputaţi.

La dezbateri a participat, în calitate de invitat, conform prevederilor art.54 şi 55 din Regulamentul Camerei Deputaţilor, republicat, domnul Cătălin Diaconescu – secretar de stat din cadrul Ministerul Mediului şi Schimbărilor Climatice. 


Cu ocazia dezbaterilor, membrii celor două comisii au analizat punctul de vedere al Guvernului, avizul Consiliului Legislativ, precum şi raportul depus iniţial (nr.24/387/30.10.2012, respectiv nr.26/455/30.10.2012).
 S-a constat că există în procedură parlamentară proiectul de Lege pentru modificarea şi completarea Legii nr.46/2008-Codul silvic (PLx. 580/2013), proiect care aduce modificări referitoare la administrarea pădurilor, cu soluţii concrete pentru micii proprietari în vederea exploatării şi valorificării judicioase a resursei forestiere. Având în vedere ca propunerea legislativă supusă dezbaterilor are acelaşi obiect de reglementare cu PLx. 580/2013, membrii comisiilor au propus ca modificările şi completările suplimentare prevăzute de aceasta să fie introduse ca amendamente la proiectul de Lege pentru modificarea şi completarea Legii nr.46/2008-Codul silvic (PLx. 580/2013).
În urma examinării propunererii legislative membrii celor două comisii au hotărât, în şedinţe separate, cu unanimitate de voturi respingerea  propunererii legislative pentru completarea art.33 din Legea nr.46/2008 – Codul Silvic.
Prin conţinutul său normativ, proiectul de lege pentru modificarea şi completarea Legii nr.46/2008 – Codul silvic se încadrează în categoria legilor ordinare.

